Diari Oficial de la Generalitat Valenciana


Sumari del DOGV 8471, del 24-01-2019 (2019/257)

RESOLUCIÓ de 9 de gener de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 5/16-AIA Cox.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8471

Data del DOGV
:   24-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/257


Data del document
:   09-01-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Cox
    * impacte ambiental

RESOLUCIÓ de 9 de gener de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 5/16-AIA Cox. [2019/257]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 5/16-AIA Cox.  
  
«Declaració d'impacte ambiental  
Expedient: 5/0105-UQK.  
Títol: centre CAT de tractament de vehicles al final de la seua vida útil.  
Promotor: Chatarras Rojo Sur, SL.  
Autoritat substantiva: Ajuntament de Cox.  
Localització: polígon industrial San Fernando, nau 5 A, del terme municipal de Cox (Alacant).  
  
Antecedents.  
El promotor compta amb declaració d'impacte ambiental favorable amb condicionants (amb data 25 de setembre de 2013, expedient 67/7762-VGH), en aquest emplaçament, per a una activitat d'emmagatzematge a l'engròs de ferralles i residus perillosos.  
L'empresa està inscrita en el Registre general de gestors autoritzats de residus de la Comunitat Valenciana per a aquesta ubicació amb:  
  
- Núm. 537/V/RNP/CV: autorització administrativa per a intercanvi de residus sotmesos a operacions entre R1 i R11 (R12).  
- Núm. 776/A/RTP/CV: autorització administrativa per a desenvolupar operacions d'emmagatzematge temporal de residus perillosos.  
  
Descripció del projecte  
L'objecte d'aquest projecte és la sol·licitud de la llicència ambiental, d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, per a centre CAT de tractament de VFVO.  
S'emet favorable el certificat de compatibilitat urbanística que indica que la parcel·la on se situa l'activitat és sòl urbà industrial, i certifica que l'activitat que es pretén és compatible amb la normativa i el planejament urbanístic municipal.  
La instal·lació se situarà en un polígon industrial totalment urbanitzat, el qual està dotat de les infraestructures necessàries perquè l'activitat puga desenvolupar-s'hi, no es realitzaran noves obres, ja que la nau ja es troba construïda i ha tingut un ús anterior.  
L'actuació es desenvoluparà en una part de l'establiment (existent), per a albergar-hi una instal·lació de CAT VFVU i en un altre lateral de la nau (tots dos en zona coberta) se situaran contenidors per a l'emmagatzematge de metalls ferris i no ferris, pneumàtics, plàstics i vidre.  
  
  
Descripció del procés productiu  
L'activitat a desenvolupar consisteix a executar operacions de recepció, descontaminació, desmuntatge, emmagatzematge i premsatge de vehicles al final de la seua vida útil; realitzar una separació de materials diversos, mitjançant desmuntatge manual de les peces d'un vehicle fora d'ús, i classificar-los i emmagatzemar-los.  
Es disposaran de diverses zones diferenciades per a l'arreplega dels diferents materials i per al correcte desenvolupament del centre CAT es dividirà en les zones següents: recepció i tractament, emmagatzematge de peces, emmagatzematge de ferralla i emmagatzematge de carcasses per a posteriorment premsar-les.  
La zona de recepció i tractament es divideix al seu torn en:  
Zona de recepció: 448,57 m².  
Zona de descontaminació: 93,82 m².  
Zona d'emmagatzematge de residus perillosos: 27,75 m².  
Zona d'oficines i condícia: 20,00 m².  
Total: 605,00 m².  
La superfície de la parcel·la és de 3.281 m², i la superfície descrita anteriorment serà la destinada a centre de tractament de vehicles a final de la seua vida útil.  
L'apilament de vehicles descontaminats es realitzarà a l'exterior de la nau. Es disposarà de tanca perimetral (tanca de formigó) que impedisca visualitzar els vehicles emmagatzemats.  
- Zona de recepció de vehicles.  
Està situada en l'exterior de la nau (davant de la zona de descontaminació), sobre zona impermeabilitzada, amb una superfície de 448,57 m², s'estima per a una capacitat de 25 i 30 vehicles, és el lloc d'espera dels automòbils fins a traslladar-los a la zona de descontaminació.  
Aquesta zona es dotarà amb safates mòbils recol·lectores d'olis o de possibles substàncies contaminants que puguen contindre els automòbils en mal estat.  
- Zona de descontaminació.  
Comptarà amb un elevador que facilitarà el treball de descontaminació dels vehicles, una màquina llava peces amb líquid autoreciclable i diverses màquines aspiradores de cadascuna de les substàncies contaminants que presenten els automòbils.  
L'emmagatzematge d'oli usat, liquide de fres, líquid de la servodirecció, combustibles i qualsevol part que puga estar contaminada, es realitzarà una zona destinada a l'apilament temporal fins a la retirada per un gestor autoritzat. L'apilament de les bateries es realitzarà en contenidors específics.  
També es retiraran del vehicle les parts en bon estat per vendre-les posteriorment com a peces usades, les quals es netejaran en la màquina de llavat amb líquid autoreciclable i s'emmagatzemaran en una zona de prestatgeries situada en la instal·lació. El líquid de llavat de les peces serà emmagatzemat en bidons adequats i seran retirats per gestor autoritzat.  
Tant la zona de recepció de vehicles com la zona de descontaminació estan situades sobre un sòl totalment impermeabilitzat, a excepció d'una reixeta estanca situada en la part central, que recollirà les aigües pluvials que caiguen sobre la parcel·la i abocarà a la xarxa de sanejament municipal després de passar per un separador de greixos i hidrocarburs.  
- Zona d'emmagatzematge de vehicles descontaminats i premsatge.  
  
Aquesta zona es troba en l'exterior de la nau i estarà dotada de superfície impermeable amb reixeta connectada a separador de greixos i hidrocarburs, amb una superfície de 860 m², serà el lloc on es traslladen els vehicles una vegada descontaminats a l'espera del premsatge o de ser carregats mitjançant polp en camió de retirada a gestor final, que es realitzarà periòdicament quan s'aconseguisca un sostre de 100 vehicles descontaminats emmagatzemats.  
En aquesta zona es premsaran els vehicles, per tant s'inspeccionaran els vehicles en l'entrada per a controlar que hagen sigut descontaminats correctament i davant la possibilitat de fuita d'alguna substància contaminant es disposarà de safates d'acer inoxidable per a la seua recollida i posterior depòsit en els contenidors o bidons adequats en la zona de residus perillosos.  
- Zona de magatzematge de residus perillosos.  
Situada a continuació de la zona de descontaminació, amb una superfície de 27,75 m², s'emmagatzemaran els residus i components líquids extrets als vehicles.  
Els depòsits o bidons que emmagatzemen els líquids contaminants se situaran dins d'uns contenidors metàl·lics de doble capa per a evitar que els possibles abocaments accidentals de líquids contaminants arriben al sòl.  
En aquesta zona totes les peces contaminades extretes al vehicle, seran depositades en contenidors de ferro o acer inoxidable a l'espera de llavar-les en la màquina llavadora de peces amb líquid autoreciclable.  
  
Es disposarà d'un contenidor ple d'alguna substància absorbent, generalment serradures, per a la recollida de líquids que puguen arribar a la superfície pavimentada en cas de vessaments accidentals, posteriorment seran entregats a un gestor de residus.  
  
Tipologia de residus admesos  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, són els següents:  
Residus no perillosos:  
Pneumàtics: 160103.  
Vehicles al final de la seua vida útil (sense líquids ni components perillosos): 160106.  
Anticongelants diferents dels especificats en el codi 160114: 160115.  
Metalls ferris: 160117.  
Metalls no ferris: 160118.  
Plàstic: 160119.  
Vidre: 160120.  
Residus perillosos:  
Líquids de transmissió i altres olis hidràulics, olis del motor i de la caixa del canvi: 130204, 130205, 130206, 130306.  
Olis procedents de separadors d'aigua/substàncies olioses: 130506, 130507, 130508.  
Combustibles: 130701, 130702.  
Altres dissolvents i mescles de dissolvents: 140603.  
Envasos que contenen restes de substàncies perilloses o estan contaminades per aquestes: 150110.  
Absorbents contaminats: 150202.  
Vehicles al final de la seua vida útil: 160104.  
Anticongelants que contenen substàncies perilloses: 160114.  
Líquids de frens: 160113.  
Filtres d'oli: 160107.  
Sabates de fre amb amiant: 160111.  
Bateries de plom: 160601.  
Quant als residus originats en l'activitat seran retirats per gestors autoritzats i els residus orgànics seran retirats pel servei de neteja municipal.  
  
Tramitació administrativa  
El 19 de gener de 2016, l'Ajuntament de Cox remet estudi d'impacte ambiental, document de síntesi i certificat d'informació pública per a la sol·licitud de llicència ambiental d'activitat de centre autoritzat de tractament i descontaminació de VFVU.  
Amb data 7 d'abril de 2016, des del Servei d'Avaluació d'Impacte Ambiental es requereix documentació a l'Ajuntament de Cox, per a poder completar l'expedient.  
El 19 de maig i 19 de juny de 2017, es registra en el Servei d'Avaluació d'Impacte Ambiental, la documentació remesa per l'Ajuntament de Cox.  
El 13 de juliol de 2017, el Servei d'Avaluació d'Impacte Ambiental realitza consulta al Servei d'Ordenació del Territori, sobre la compatibilitat de l'activitat amb el risc d'inundació, ja que està afectada per perillositat geomorfològica amb un nivell de perillositat per inundació 7, segons el vigent Plan d'acció territorial de caràcter sectorial sobre el risc d'inundació de la Comunitat Valenciana (PATRICOVA).  
  
El 23 d'octubre de 2017, es rep l'informe de PATRICOVA, el qual indica que l'activitat no es troba afectada pel risc d'inundació i és compatible amb les determinacions normatives del Pla d'acció territorial de caràcter sectorial sobre prevenció del risc d'inundació de la Comunitat Valenciana.  
El tràmit d'informació pública del projecte i estudi d'impacte ambiental es va dur a terme mitjançant la inserció de l'anunci corresponent en el BOP núm. 115, amb data 17 de juny de 2015, sense haver-se presentat al·legacions.  
  
Consideracions ambientals.  
Les principals afeccions associades a la instal·lació seran les següents:  
1. Emissions.  
En els CAT, en les operacions de descontaminació dels vehicles, es generen residus perillosos com ara els gasos fluorats dels sistemes d'aire condicionat, que han de ser considerats en els possibles efectes i per tant en el disseny de les mesures preventives i correctores per a gestionar-los correctament.  
En aquest cas el promotor exposa que s'extrauran les estructures que contenen gasos refrigerants per a posteriorment emmagatzemar-los sense rebre cap tractament a l'espera de la seua recollida per gestor autoritzat, s'apilaran en zona coberta on se situaran els contenidors per a l'emmagatzematge de metalls ferris i no ferris, pneumàtics, plàstics i vidre.  
S'haurà d'incloure en la codificació dels residus per als quals se sol·licita la corresponent autorització administrativa d'emmagatzematge temporal el residu 160504 (gasos en recipients a pressió [inclosos els halons] que contenen substàncies perilloses).  
Quant a la maquinària utilitzada haurà de passar les corresponents inspeccions obligatòries d'ITV i particularment les revisions referents a l'emissió de gasos.  
2. Producció de sorolls i vibracions.  
L'activitat funcionarà en horari diürn. Els principals focus de sorolls són la càrrega i descàrrega del material i la maquinària emprada en el desenvolupament de l'activitat utilitzada en la manipulació del material que es realitza dins de les instal·lacions.  
Les mesures preventives i correctores proposades en l'estudi són les següents:  
La maquinària i camions emprats en els diferents treballs de la instal·lació haurà passat les corresponents inspeccions obligatòries d'ITV i particularment les revisions referents a l'emissió de sorolls.  
  
L'estudi acústic presentat conclou que es pot garantir que el desenvolupament de l'activitat, no suposarà un increment del nivell de soroll ambiental en la zona.  
3. Afecció a les aigües i al sòl.  
L'aigua de subministrament prové de la xarxa de proveïment públic i quant als abocaments d'aigües residuals com els de pluvials es realitzaran a la xarxa de sanejament del polígon. Les aigües pluvials que caiguen sobre la parcel·la seran recollides per una reixeta que abocarà a la xarxa de sanejament municipal després de passar per un separador de greixos i hidrocarburs.  
Els impactes que l'activitat pot produir en el sòl deriva d'un possible abocament accidental en les operacions de descontaminació de vehicles al final de la seua vida útil i emmagatzematge de residus perillosos líquids, per a evitar-los o corregir-los es proposen les mesures correctores següents:  
En cas de produir-se qualsevol abocament accidental d'olis, greixos o una altra substància susceptible d'originar contaminació es disposarà d'un contenidor ple d'alguna substància absorbent, generalment serradures, per a la recollida de líquids que puguen arribar a la superfície pavimentada. El paviment es troba formigonat i impermeabilitzat.  
  
Mensualment es revisaran tots els contenidors i bidons, i se substituiran aquells que puguen presentar anomalies.  
Es disposarà de bidons i contenidors de recanvi, per a procedir amb la màxima rapidesa a canviar-ne algun davant possibles anomalies.  
  
Es revisarà en tot moment la maquinària utilitzada en el procés per a detectar possibles fuites de greix o oli i corregir-ho.  
  
Consideracions jurídiques  
1. El projecte examinat constitueix, segons el que preveu l'apartat 6c de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
  
2. En l'expedient s'han observat els tràmits previstos en la Llei 21/2013, de 9 de desembre, d'avaluació ambiental i en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que li són aplicables.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Tot això, sense perjudici de les autoritzacions que pertoque obtindre d'altres organismes, de conformitat amb la normativa sectorial que resulte aplicable.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, l'activitat de «centre CAT de tractament de vehicles al final de la seua vida útil», promoguda per Chatarras Rojo Sur, SL, situada en el polígon industrial San Fernando, nau 5 A, del terme municipal de Cox (Alacant), sempre que es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
1. Els residus admesos en l'activitat seran els que figuren en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. En relació amb l'emmagatzematge de residus perillosos, es complementarà amb les mesures addicionals següents:  
2.1. En el cas de vessaments d'àcids procedents de les bateries dels vehicles, s'utilitzarà prèviament un producte neutralitzador d'àcids (bicarbonat sòdic o calç). El material emprat així com el residu hauran de ser emmagatzemats i gestionats conforme a la seua naturalesa i perillositat.  
2.2. D'acord amb l'informe de PATRICOVA emés el 23 d'octubre de 2017, els depòsits de productes perillosos s'elevaran de l'ordre del metre per damunt de la rasant.  
3. L'emmagatzematge de pneumàtics es durà a terme en condicions de seguretat, per a previndre riscos derivats de l'emmagatzematge excessiu, convé separar suficientment els residus i/o contenidors de manera que es facilite la seua inspecció. Tant l'emmagatzematge de pneumàtics com l'emmagatzematge de residus perillosos i VFVU descontaminats han d'estar inclosos en un sistema general de protecció contra incendis de la instal·lació.  
4. Les reixetes estanques del sistema de recollida de vessaments per gravetat de la zona d'apilament de residus perillosos i la zona de descontaminació, hauran de mantindre's netes i buidar-se amb una freqüència suficient que garantisca que no es produiran sobreeiximents.  
5. A l'inici de l'activitat i cada 5 anys, el titular haurà de dur a terme un control de les emissions acústiques i dels nivells de recepció en l'entorn mitjançant la realització d'auditories acústiques. Aquestes les realitzarà amb l'activitat en funcionament un organisme de control autoritzat, i es faran constar els resultats en un llibre de control que estarà constituït pels certificats dels resultats obtinguts de les auditories acústiques, i dels informes complets d'aquestes, a la disposició de les administracions competents. En cas de superar els nivells sonors permesos per la llei s'aplicaran les mesures correctores pertinents, i s'efectuarà a continuació una nova auditoria acústica per a comprovar la seua eficàcia.  
  
6. Amb vista a una adequada evacuació i tractament de les aigües residuals generades en el normal desenvolupament de l'activitat, es connectarà a la xarxa de clavegueram del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Cox. Si cal, s'aplicaran els tractaments previs pertinents per a complir els límits que s'hi establisquen.  
7. Es portarà un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental presentat. Aquest registre documentat haurà d'incloure a més tota la documentació acreditativa relativa a accidents, fugides o vessaments, la seua recollida i gestió posterior. La documentació del programa de vigilància ambiental haurà d'estar a la disposició de les autoritats competents.  
8. Qualsevol modificació o ampliació del projecte presentat, o la detecció de qualsevol impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si escau, l'aplicació de noves mesures correctores.  
  
  
Segon  
Notificar a les parts interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 4 de maig de 2018.- El director general de Medi natural i d'Avaluació Ambiental: Antoni Marzo i Pastor.»  
  
València, 9 de gener de 2019.- El director general de Medi natural i d'Avaluació Ambiental: Antoni Marzo i Pastor.